Nicholsonová, Lucia, poslankyňa NR SR (2014-11-10):
Ďakujem pekne za slovo. No na úvod taká rečnícka otázka, lebo však o tom by sme mali hovoriť, že prečo my vlastne odvolávame toho nášho premiéra Roberta Fica, lebo sa mi zdá, že v niektorých tých prejavoch sme to tak trošku akože už rozvetvili a nedržíme úplne tú líniu a on nás vyzval k tomu, aby sme hovorili o tom, že prečo ho teda odvolávame. Ja sa budem prihovárať v mojom prejave k pánovi premiérovi napriek tomu, že tu nie je, lebo verím tomu, že niektorí verní z jeho družiny mu prinesú tú správu alebo možnože nás odniekadiaľ sleduje, lebo oni sledujú všetko. No hneď na úvod. Pán premiér, vy ste prečítali asi tridsať prešľapov našej vlády, rôznych, väčších alebo menších. A ja ich mám pripravených viac ako štyridsať. A len tak, mimochodom, musím povedať, že ste vy ale znôška marketingových klanov, to je fakt, ale to nie je ten váš hlavný hriech, váš hlavný hriech je to, že vy marketingom kryjete všetky vaše hriechy. Ako som povedala, mám pripravených viac ako štyridsať prešľapov Ficovej vlády, ale nebudem ich tu všetky čítať. Začnem možno materiálom o prevode akcií v matke SPP, ktorú pripravovala skupina J&T. Išlo o sumu 60 mil. eur, kde vo vlastníckom dokumente, ktorým vláda schvaľovala kúpu stratovej SPP, je ako predávajúca spoločnosť uvedená J&T Investment Advisors. Druhá kauza. Pán exminister Čaplovič nedával eurofondy školám, ktoré by ich bezpochyby potrebovali, ale ministerským úradníkom. To je tá kauza, v ktorej sa prevalilo, že 280 mil. eur zhrabli ministerskí úradníci a školám zostalo len 35 mil. V spore s poisťovňou Union sme stratili skoro 30 mil. eur. Slovenská pošta zaplatí za opravu strechy 604-tisíc eur, čo je na 249 metrov štvorcových, bežná oprava stojí 30 eur na meter štvorcový. Firme Váhostav priklepli predražený dodatok na zasypanie jám. Na úseku Sverepec – Vrtižer ostali nezasypané jamy, ktoré dostal Váhostav bez súťaže za 6 mil. eur, čo je trikrát vyššia cena ako konkurencia, a tak sme prišli o 6 mil. eur. Záhradu Národnej rady Slovenskej republiky udržiava dcéra poslankyne Košútovej. Za 11-tisíc eur vyzerá tá záhrada, akoby pekne dávno údržbou neprešla. Tajná zmluva Jozefa Brhela so štátnou spoločnosťou SEPS na 20 mil. eur. SEPS ju odmieta zverejniť. A mohli by sme pokračovať pani Ruženou Lovasovou, ktorá je podozrivá, že si za štátne peniaze dala urobiť plastiku, a ktorá sa vrátila do štátnej teplárne hneď po voľbách, v ktorých zvíťazil SMER. Niektoré sú väčšie prešľapy, niektoré prešľapy sú menšie, presne tak ako tie, ktoré ste čítali a mali sa týkať našej vlády. Je podľa mňa neuveriteľné, že sa ešte stále nájdu takí občania, takí voliči, ale aj poslanci Národnej rady Slovenskej republiky, pre ktorých dôvody odvolávania uvedené v dôvodovej správe nie sú dostatočné. Takým je napríklad pán poslanec Daniš, ale napodiv aj niektorí opoziční poslanci, s ktorými mám tu česť sedieť v ľudskoprávnom výbore. Včera som úplne sama hlasovala za návrh uznesenia. Zvyšní dvaja kolegovia sa toho hlasovania zdržali. Títo ľudia si nemyslia, že uprednostňovanie vlastných záujmov pred záujmami krajiny, ktorú spravujete, ako napríklad v prípade dotácie pre Žilinu, je problém. Ale pre nás ostatných, ktorí sme podpísaní pod návrhom na vyslovenie nedôvery premiérovi je klientelizmus a korupcia a uprednostňovanie vlastných záujmov alebo záujmov ľudí, priateľov a rodiny obrovským problémom, ktorým je Slovensko pod vašou vládou zmietané, pán premiér. Ktokoľvek, kto vykazuje korupčné a klientelistické správanie, patrí do basy a je pritom úplne jedno, či je to z opozície alebo z koalície, biely, modrý alebo červený. Takýto človek patrí v normálnej krajine do basy, a nie na čelo krajiny. Niektorým sa javí, že ani najnovšia kauza predraženého CT prístroja pre piešťanskú nemocnicu nie je dostatočná na odvolanie premiéra Roberta Fica. Ja si myslím opak. Ja si myslím, že nie je v poriadku, ak napcháte do správnej rady nemocnice rapera a ďalších spevavých tunelárov a napcháte ich tam toľko, aby ste naschvál prevalcovali bezúhonných, ktorým sa tunely do verejných financií hnusia, takto nejako ste chceli prevalcovať pána Alana Suchánka a jeho odvážnu kolegyňu. A ja veľmi dúfam, že ich oboch nepostihne osud ďalších bielych vrán v tejto krajine, ktoré nakoniec skončili na dávkach v hmotnej núdzi. Ale vráťme sa späť k tej piešťanskej nemocnici. Aby ten obchod nikto neohrozil, formálne ste ho dali kryť nezávislej podpredsedníčke parlamentu za vaše hnutie. Koľkokrát vám toto predstavenie len v inom personálnom obsadení a v iných nemocniciach vyšlo? Tu to nevyšlo, ale koľkokrát to vyšlo? V Piešťanoch vám teda nevyšlo len vďaka MUDr. Suchánkovi a pani Kovačovičovej. Inak je neuveriteľné, títo dvaja ľudia koľko listov na aké rôzne miesta písali o tom, čo sa v piešťanskej nemocnici chystá. Písali na všetky tie miesta, na ktorých by sa občan mal dovolať spravodlivosti v normálnej slušnej krajine, lebo to tým orgánom vyplýva zo zákona, aby toho občana chránili, aby mu pomohli, aby mu dopomohli domôcť sa spravodlivosti. Písali na všetky miesta, napríklad na prokuratúru, napríklad aj na ministerstvo zdravotníctva, ktoré by malo verejné financie v zdravotníctve strážiť, a nie napomáhať ich vysávaniu. Tej zodpovednosti za pokus o tunel v piešťanskej nemocnici tam bolo viac. A spočíva na viacerých pleciach než na pleciach tých dám, ktoré ste nakoniec odvolali. Ale to vy iste viete. Tých nečinných, ktorí o tom všetkom vedeli, bolo viac. Vy ste v divadle pred občanmi popravili dve dámy zo svojich vlastných. A iste je veľa občanov, vašich poslancov a možno aj časti poslancov opozície, ktorým toto gesto stačilo. To je možno dojemné gesto pre občanov, ktorí verili a stále veria vašim sociálnym istotám, ale tým, ktorí na samotnom konci tunela v zdravotníctva vidia vášho dlhoročného súpútnika z Košíc, ako vysávačom zloženým zo svojich firiem vysáva milióny eur už pätnásť rokov a stále nemá dosť, odvolanie dvoch pešiačok nestačí. A ešte raz, aby som nikoho neurazila, ja tu nehovorím o pešiačkach v zmysle nejakej parlamentnej hierarchie alebo vládnej hierarchie. Ja si veľmi dobre uvedomujem, že podpredseda parlamentu je vážna funkcia, a o to je to horšie, ja si veľmi dobre uvedomujem, že minister vlády je vážna funkcia. Ja hovorím o hierarchii tej kauzy ako takej, pretože skutočne tie dve dámy, ktoré padli, v tej kauze neboli ničím iným, iba handrovými bábikami, ktorými hýbal niekto iný. Na rozdiel od pána poslanca Matoviča ja si nemyslím, že vás, milý pán premiér, táto organizovaná skupina, ktorá má tunelovať zdravotníctvo a verejné financie, za niečo drží. Hovorí sa všeličo a medzi lekármi sa povráva napríklad, že jednu z tých dirigentských paličiek vysávania peňazí zo zdravotníctva držia v rukách viacerí, napríklad aj vy. Ja skutočne neviem, čo je na tom pravdy, hovorím o tom, čo sa povráva medzi lekármi, ale na finále, musím povedať z tohto miesta, je úplne jedno, je úplne jedno, či ste alebo nie ste na tomto otrasnom tuneli zainteresovaný priamo alebo ho len kryjete, pretože aj jedno, aj druhé vás diskvalifikuje zastávať post premiéra tejto krajiny. Nemáte na to podľa mňa, podľa mojej skromnej mienky morálne predpoklady. A v tejto krajine keby sme mali fungujúcu a nezávislú políciu, keby sme mali fungujúcu a nezávislú prokuratúru a keby sme mali fungujúce a nezávislé súdy, ja neviem, koľkí z vlády a koľkí z parlamentu by mali čistý register trestov. Inak, pán premiér, pozdravuje vás pán Nicholson, sme si veľmi vášnivo písali včera aj dnes a len na pripomenutie poviem, Tom Nicholson je ten autor knihy Gorila, od ktorej ste sa dištancovali jednoduchým no comment. A ja viem, že v Gorile sa spomína kdekto, určite mi to viacerí budete vyhadzovať na oči, kdekto sa tam spomína, ale fakt by som chcela, aby sa voči všetkým tým vyvodila zodpovednosť. To jedno mi ale vadí. Totiž jeden premiér tejto krajiny sa jednoducho nemôže od takej závažnej veci dištancovať jednoduchým no comment. A s tým by sa nemali uspokojiť ani novinári. Z nich niektorým to možno stačí. Ale pred inými nestačí poprieť to, že podľa Gorily, podľa toho spisu ste mali sedieť v byte na Vazovovej s kolou. A nestačí na to skutočne povedať no comment. Rovnako sa nedá poprieť, že ten údajný spis tajnej služby Gorila hovorí aj o pánovi Paškovi. A hovorí toto: „Pre Pentu je zdravotníctvo kľúčová vec a chce v ňom podnikať s primeranou maržou.“ To rozprávajú o Pavlovi Paškovi. Fico tu hovorí, že: „Haščák môže s Paškom dlhodobo počítať, Haščák ide budúci týždeň do Londýna a Fico mu dohodne stretnutie s Paškom.“ To je citát z dokumentu. O pánovi Paškovi ako o človeku, ktorý dlhodobo rieši zdravotníctvo v tejto krajine, sa hovorí už roky, ja tu mám iba niektoré veci, ktoré boli uverejnené v médiách. V roku 2008 riaditeľ Health Policy Institute Peter Pažitný v rozhovore pre týždenník PLUS 7 DNÍ uviedol, že kým Robert Fico riadi zdravotníctvo ideologicky, Paška predstavuje druhú líniu. Citujem: „On je sivou eminenciou, zdravotníctvo riadi operatívne. Veľa kompetencií, ktoré by mali spadať pod Valentoviča, exministra zdravotníctva, vykonáva on, sú to napríklad nominácie do nemocníc,“ povedal. Pažitný už predtým v hodnotení Health Policy Institute odkazoval, že ministerstvo riadi namiesto Ivana Valentoviča Paška. „Ministrovi zostávajú hry na úrovni nešťastného helicobactera,“ narážal tu takto analytik na neustále zmeny v návrhoch dychových testov na prítomnosť Helicobactera pylori. Na otázku, či podľa neho aj dnes platí, že Paška je stále šedou eminenciou, odpovedal Pažitný stručne: „Áno, platí to.“ Ondrej Sukeľ, viceprezident Slovenskej lekárnickej komory, hovorí, že o téme Paška v zdravotníctve počul, všetko je to ale na úrovni verejne dostupných zdrojov. Podobne sa k téme postavil aj predseda Lekárskeho odborového združenia Peter Visolajský slovami: „Tieto informácie o šedej eminencii som počul, len je to zrejme ťažké dokázať.“ Týždenník TREND v roku 2007 upozornil na inú kauzu. Išlo o nákup predražených prístrojov na vyšetrenie zraku. Diagnostické prístroje mali tak nemocnice nakúpiť o milión korún drahšie. Investigatívni novinári vtedy poukazovali na to, že v nemocniciach rástla nervozita, keďže tieto prístroje si nevyberali primári podľa potrieb, ale boli odporúčané lobistami blízkymi ministerstvu zdravotníctva. TREND sa v článku zmienil aj o pánovi Paškovi, na ktorého sa obrátil s otázkou, jednou zo svojich otázok. Jeho blízky vzťah k slovenskému zdravotníctvu je známy, odôvodňoval tak. Pašku v minulosti médiá spomínali aj v dosahu na lekárenskú sféru. V roku 2009 TREND napísal, že distribučné spoločnosti, ktoré zásobujú lekárne, začínajú byť nervózne, biznis veľkých štátnych nemocníc im mala brať krátko fungujúca spoločnosť Martek Medical, ktorá vznikla z lekárenskej firmy, kde v minulosti Paška pôsobil. Podľa obchodného registra pán Pavol Paška figuroval v šestnástich firmách. Väčšina z nich vykazuje činnosť v oblasti farmácie a zdravotníckych pomôcok. Ako vieme, pán Paška sa od firiem viackrát dištancoval, naposledy to bolo práve v kauze, o ktorej dnes hovoríme, v kauze predraženého CT prístroja pre piešťanskú nemocnicu, ktorý má dodať firma Medical Group, v ktorej v minulosti figuroval. „Svoje podnikateľské aktivity som ako minoritný akcionár ukončil pred trinástimi rokmi,“ odkázal. Na pána Pašku teda príde, lebo asi už viete, že sme odovzdali podpisy pánovi Paškovi na zvolanie ďalšej mimoriadnej schôdze, a tak sa teda vráťme ešte na chvíľu k pánovi premiérovi. Ja som skončila tam, že ho teda srdečne pozdravuje Tom Nicholson. A keď ešte stále nie je úplne jasné ani v tejto sále, ani možno ľuďom vonku, prečo sme si teda dovolili podať návrh na vyslovenie nedôvery premiérovi Robertovi Ficovi, tak vedzte, že ho odvolávame napríklad aj za takéto veci. Existuje istý slovenský podnikateľ, pán Vladimír Strýček a jeho firma Bankrot, ktorú sám založil. A táto firma sa vynorila v súvislosti s údajným podvodom na DPH v hodnote 18 mil. eur, ktorý prešetruje polícia. Podľa policajného dokumentu s názvom „Podnet na trestné stíhanie“, ktorý má Tom Nicholson k dispozícii, je firma Budamar Logistics podozrivá z toho, že pripravila štát o 18 mil. eur na DPH prostredníctvom komplikovanej série cezhraničných obchodov s cukrom, s kávou, energetickými nápojmi a ďalším spotrebným tovarom. Oficiálnym sídlom firmy Bankrot je chata na Okružnej 3239 v Modre, pozemok tam patrí pánovi Strýčkovi. Už stovky firiem na tejto adrese v tom či onom čase našli svoj prechodný domov vrátane firmy HFK Group kedysi patriacej Ladislavovi Ficovi, bratovi premiéra Roberta Fica. O bratoch sme tu už dnes hovorili. Bývalá firma byrokrata získala zákazku za 1,7 mil. eur od jeho vlastného ministerstva. Július Činčala, šéf kancelárie štátneho tajomníka ministerstva práce, sociálnych vecí a rodiny Jozefa Buriana kedysi pracoval v súkromnom sektore. Jeho bývalá spoločnosť SIMS koncom minulého roka podpísala štátnu zákazku v hodnote 1,7 mil. eur s ministerstvom, kde je Činčala momentálne zamestnaný. Hovorca tohto ministerstva tvrdí, že neexistuje, aby Činčala pomohol šéfovi svojej bývalej firmy kšeft uskutočniť. „Zastavte ma, ak ste toto už kedysi počuli,“ píše Nicholson. Až do septembra 2012 zastával 36-ročný manažér Július Činčala po štyri roky post člena predstavenstva a obchodného riaditeľa Slovenskej informačnej a marketingovej spoločnosti. V októbri 2012 sa Činčala stal šéfom kancelárie štátneho tajomníka ministerstva práce pána Buriana a o čosi vyše roka neskôr podpísala spoločnosť SIMS štátnu zákazku v hodnote 1,7 mil. eur na dodávku informácií a dátovej podpory, áno, hádali ste správne, Činčalovmu súčasnému zamestnávateľovi, ako aj ďalším orgánom ústrednej štátnej správy. Táto zmluva je na štyri roky a jej predmetom je udelenie 216 užívateľských licencií na produkt firemného spravodajstva od SIMS nazvaný Global Slovakia. Obvinený z podvodu na DPH ukázal prstom na Bučeka, Kubánka a Kopčíka. Štátny tajomník ministerstva vnútra Jozef Buček a policajný pridelenec pán Michal Kopčík odmietajú tvrdenia obvineného a podajú trestné oznámenie. Krajský boss strany SMER – SD v Prešove tvrdí, že tu nepozná obvineného a nemá vedomosti o prípade. Pravdepodobne ste o tom počuli, to bol veľký prípad vratiek DPH. A zapletení do tohto prípadu podľa výpovede jedného z príslušných svedkov mali byť aj štátny tajomník na ministerstve vnútra poslanec Národnej rady a krajský šéf strany SMER v Prešove Stanislav Kubánek a bývalý policajný viceprezident pán Michal Kopčík. Bývalý manažér SBS Bonul pomohol bývalému chlebodarcovi získať zákazku za 22,3 mil. eur. Marek Grzybowski sedel vo výberovej komisii Slovenskej pošty, ktorá v roku 2012 pridelila štvorročnú zákazku v hodnote niekoľkých desiatok miliónov eur pre súkromnú bezpečnostnú službu Bonul. Na tom by nebolo nič zvláštne, iba možno akurát to, že Grzybowski svojim šéfom očividne zabudol povedať, že len rok pred tým pre túto firmu Bonul aj pracoval. SBS Bonul opakovane čelila obvineniam, že mnohé mnohomiliónové štátne zákazky získavala nečestne. Úspechy firmy Bonul v štátnych tendroch sa často pripisovali známostiam na vysokých miestach. Možno ste počuli, vážení kolegovia, o poľovačkách majiteľa firmy Bonul Miroslava Bödöra so svojím dlhoročným priateľom pánom ministrom Jahnátkom alebo o tom, že sám pán predseda vlády Robert Fico v tomto roku predniesol reč špeciálnu pre zamestnancov firmy Bonul na súkromnej firemnej akcii v Nitre. Alebo možno ste počuli o tom, že Bonul v minulosti strážila volebnú centrálu strany SMER – SD. A napokon: Svedok namočil smerákov, daňovákov a policajtov do podvodu na DPH. Korunný svedok pred policajným vyšetrovateľom masívneho podvodu na DPH vypovedal, že niektorí vrcholní predstavitelia strany SMER – SD, Daňového riaditeľstva, Policajného zboru a Slovenskej informačnej služby nielenže v multimiliónovom podfuku o tom podfuku vedeli, ale z neho aj finančne profitovali. Tu sa celý daňový podvod točil okolo spoločnosti Tatra Trade Corporation a údajne v ňom figurovalo viac ako 100 slovenských, českých, poľských, lotyšských, maďarských, amerických a írskych firiem, ktoré našu štátnu pokladnicu dojili od roku 2007 najmenej do roku 2011. A práve preto, že to bol cezhraničný teda obchod, tak sa tým zaoberala polícia (EUROSTAT). A delili si to jednotlivé policajné zložky teda jednotlivých krajín, okrem iných teda na tom participovala aj slovenská polícia. A Nicholson tu píše: „Nitky podvodu siahajú do strany SMER – SD, avšak asi najpochmúrnejším zistením vyplývajúcim z Chovancových svedectiev,„ to bol korunný svedok v tejto kauze, „je to, že o masívnom podfuku na DPH údajne vedeli a dokonca sa na ňom zúčastňovali vrcholní predstavitelia strany SMER – SD vrátane krajských straníckych šéfov, jedného štátneho tajomníka a jedného prominentného člena parlamentu z čias prvej Ficovej vlády. Mnohí z nich sú vo vrcholných straníckych a štátnych funkciách dodnes. Inkasované peniaze mali ísť na podporu strany SMER a tie mali byť z obchodov, ktoré už dvaja obvinení na základe tejto dohody pripravili,“ vypovedal korunný svedok Chovanec. Ja mám aké také informácie teda od Toma Nicholsona, ako sa to celé skončilo. Ten korunný svedok je natvrdo v base, pokiaľ viem. Tam padli vlastne všetky podmienky, na ktorých sa s políciou dohodol, keď mal ísť vypovedať v úlohe korunného svedka, a veľmi zle dopadol aj samotný vyšetrovateľ a čo je tak trochu hanba, tak vlastne teraz všetky tie ostatné polície ostatných krajín, ktoré do toho boli zainteresované, sa neustále pýtajú a dožadujú informácií od slovenskej polície, pretože na Slovensku sa jednoducho stratili záhadne v slepej uličke. Takto to chodí v tejto krajine. Ten, kto prehovorí, a ten, kto veľa vie, je perzekvovaný. Teda v prípade DPH korunný svedok skončil natvrdo v base, zrazu žiadne lepšie podmienky, na ktorých sa dohodli, neplatia. Skončil tu aj vyšetrovateľ. Ten, kto vie a kto sa nebojí prehovoriť, je zastrašovaný. A je to fakt. Ja si to pamätám z obdobia mečiarizmu. A mne toto obdobie začína ten mečiarizmus až nápadne pripomínať tak, že zastrašovaní sú jednotlivci v tejto krajine, zastrašovaní sú jednotliví novinári, médiá sú v rukách rôznych zoskupení a ešte aj v pléne sa niektorí poslanci boja nazývať veci pravými menami. Ja si skutočne myslím, že keby tu fungovala nezávislá polícia, nezávislá prokuratúra, nezávislé súdy, aj táto schôdza by vyzerala inak. A inak by boli o výstupoch z nej informovaní občania, keby na Slovensku nebola systematicky udupávaná sloboda jednotlivca a sloboda prejavu. Jediná sloboda, ktorej sa tu zatiaľ darí, je sloboda peňazí a tých, čo ich majú, napríklad aj z verejných peňazí zo zdravotníctva. Ďakujem.